The Cranberries
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Cranberries var et irsk poprockband. De var på 1990-tallet et av Irlands mest populære band, og deres intense, indieinspirerte poprocklåter ble forsterket av Dolores O'Riordans unike stemme. Hun skrev sangene enten alene eller sammen med Noel Hogan.
De ble dannet i Limerick i 1990 av vokalisten Dolores O'Riordan (1971–2018), gitaristen Noel Hogan (født 1971), bassisten Mike Hogan (født 1973) og trommeslageren Fergal Lawler (født 1971). Det første året het de The Cranberry Saw Us.Debutalbumet Everybody Else Is Doing It, So Why Can't We? (1993) solgte først godt etter at MTVs hyppige spilling av Linger førte til et gjennombrudd i USA, hvor albumene siden har solgt mye bedre enn singlene. Linger slo an i Storbritannia året etter, sammen med Dreams og Zombie. Sistnevnte nådde Topp 10 i Norge, i likhet med singlen When You're Gone (1996) og albumene No Need To Argue (1994), To The Faithful Departed (1996) og Bury The Hatchet (1999).I Storbritannia hadde The Cranberries stor suksess med de fire første albumene og singlene Salvation (1996) og Promises (1999). Albumet Wake Up And Smell The Coffee (2001) solgte ikke godt, men bandet forble en stor konsertattraksjon i Norge og flere andre europeiske land. O'Riordan ga ut soloalbum i 2007 og 2009, men dro på turné igjen med The Cranberries i 2009–2010. Bandet ga ut albumet Roses i 2012.Dolores O'Riordan døde brått 15. januar 2018 i London. Hennes siste innspillinger med The Cranberries ble utgitt på albumet In The End i april 2019. Les mer i Store norske leksikon rock popmusikk musikk i Storbritannia og Nord-Irland Eksterne lenker The Cranberries